LP’s neem beheer van BrexitBritse LP’s het ŉ ongekende stap gedoen en beheer van laerhuissake vir die dag by eerste minister Theresa May oorgeneem. Dít in ŉ poging om ŉ oplossing te vind oor hoe om aan die Europese Unie te onttrek. Die regering is vroeër met 329 stemme teenoor 302 verslaan, wat beteken LP’s kry Woensdag ŉ reeks stemme om te besluit watter soort Brexit hulle wil steun. Die BBC berig egter May sê daar is geen waarborg dat sy by hulle besluit gaan hou nie. ŉ Man betoog vroeër voor die parlement in Londen.(Foto: Frank Augstein, AP) Leier van die Arbeidersparty Jeremy Corbyn, wat die wysiging van die Konserwatiewe Party se sir Oliver Letwin gesteun het, sê die regering “moet die proses ernstig opneem”. Hy sê die regering het misluk en die laerhuis móét dus slaag om ŉ aanvaarbare skeidingsooreenkoms te beding. Corbyn sê LP’s sal eenstemmigheid wil bereik oor hoe om die proses verder te voer. Dit sluit in ŉ moontlike “bevestigingstem” deur Britte. May was gekant hierteen omdat die opsie “Remain” op die stembrief sal verskyn. Sy het vroeër probeer om ŉ nederlaag af te weer deur aan LP’s ŉ reeks Brexit-alternatiewe aan te bied waaroor hulle kon stem. Sy sê as LP’s toegelaat word om die laerhuis se agenda te beheer, sal dit ŉ “onwelkome presedent” skep. Ondersteuners van Letwin se wysiging sê egter hulle maak nie daarop staat dat die regering LP’s gaan toelaat om insette te lewer oor die verskillende Brexit-opsies nie. Altesaam 30 Tory-LP’s het teen die regering gestem. Dit sluit in drie ministers – Richard Harrington, Alistair Burt en Steve Brine – wat intussen uit hulle ministeriële poste bedank het. Die BBC berig LP’s dreig dat ŉ herrie kan losbars as ŉ meerderheid van hulle stem vir die aanvaarding van ŉ Brexit-plan wat nié May s’n is nie en sy dit nietemin probeer ignoreer. Die Verenigde Koninkryk se onttrekking aan die EU was veronderstel om op 29 Maart te gebeur, maar in die lig daarvan dat daar steeds nie saamgestem kan word oor die onttrekkingsooreenkoms nie, het May die leiers van die 27 oorblywende ledenasies vir uitstel gevra.